Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2008, Sektion VII — Regionsudvalget

EUROPA-PARLAMENTET,

der henviser til Den Europæiske Unions almindelige budget for regnskabsåret 2008 [1],

der henviser til De Europæiske Fællesskabers endelige årsregnskab for regnskabsåret 2008 — Bind I (C7-0178/2009) [2],

der henviser til Regionsudvalgets årsberetning til dechargemyndigheden om de interne revisioner, der er foretaget i 2008,

der henviser til Revisionsrettens årsberetning om gennemførelsen af budgettet for regnskabsåret 2008 med institutionernes svar [3],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

der henviser til EF-traktatens artikel 272, stk. 10, og artikel 274, 275 og 276, samt til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget (A7-0082/2010),

A. der henviser til, at borgerne har ret til at vide, hvordan deres skatter bruges, og hvordan de politiske organers beføjelser håndteres [6],

1. bemærker, at Regionsudvalgets disponible forpligtelsesbevillinger i 2008 samlet udgjorde 93 mio. EUR (i 2007 68,6 mio. EUR, i 2006 74,4 mio. EUR) med en udnyttelsesgrad på 86,87 % [7];

2. bemærker, at det af Revisionsrettens årsberetning fremgår, at revisionen ikke gav anledning til væsentlige bemærkninger, hvad angår Regionsudvalget;

3. glæder sig over gennemførelsen af den administrative samarbejdsaftale mellem Regionsudvalget og Det Europæiske Sociale og Økonomiske Udvalg (EØSU) for 2008-2014 og opfordrer Regionsudvalget og EØSU til at orientere om de fremskridt, der er gjort med at harmonisere deres interne kontrolstandarder såvel som relevante finansielle procedurer i forbindelse med Den Fælles Tjeneste; bemærker den gensidigt tilfredsstillende løsning på fordeling af kontrol i Den Fælles Tjeneste fra et udvalg til et andet på grundlag af den ansvarlige anvisningsberettigedes "oprindelse";

4. minder om, at afkobling som følge af den administrative samarbejdsaftale bør være budgetneutral og ser frem til midtvejrevisionen af aftalen i 2011 og i denne forbindelse til en fælles analyse af Regionsudvalget og EØSU;

5. glæder sig over udfaldet af evalueringen af minisamarbejdsaftalerne inden for de områder, der er berørt af afkoblingen, og som er gennemført i fællesskab af Regionsudvalget og EØSU, navnlig konklusionerne om, at den nye forvaltningsstruktur har forbedret det administrative samarbejde mellem udvalgene, og at de afkoblede tjenester har bevaret kvaliteten og øget effektiviteten, og at der ikke har været behov for yderligere budgetmidler; bemærker også konklusionen om, at nogle praktiske aspekter ved samarbejdet bør forbedres i fremtiden;

6. glæder sig over Regionsudvalgets indsats inden for det interinstitutionelle samarbejde om it-systemer, navnlig Regionsudvalgets og EØSU's forhandlinger med Kommissionen om anvendelsen af personaleadministrationssystemet Sysper2;

7. glæder sig over de fortsatte forbedringer inden for Regionsudvalgets interne kontrol, navnlig fortegnelsen over vigtige administrative, operationelle og finansielle procedurer i Regionsudvalget, udarbejdelse af et notat med retningslinjer for ansatte om deontologi og integritet, herunder en kontrolliste til selvevaluering vedrørende interessekonflikter, forbedring af håndbogen om opgaver og ansvarsområder for Regionsudvalgets ansatte såvel som gennemførelse af en efterfølgende kontrol for 2008 i samtlige af Regionsudvalgets tjenestegrene;

8. bemærker, at den risikovurdering, der blev gennemført i 2008, har fremhævet to områder, der giver anledning til bekymring: for det første forhold, som skyldes ændringen af organisationsplanen og følgerne af den nye samarbejdsaftale mellem Regionsudvalget og EØSU, hvor tilpasningen stadig var i gang, og for det andet personalerelaterede forhold, som skyldes en for høj jobrotation, vanskelige og langvarige ansættelsesprocedurer og utilstrækkelig uddannelse; forventer, at der følges op på disse spørgsmål i forbindelse med Regionsudvalgets næste årlige aktivitetsrapport;

9. bemærker, at den interne revisionstjeneste gennemførte revisioner vedrørende tjenesterejseudgifter og eksterne studier, hvilket gav mulighed for en fornuftig kontrol af forholdene for den interne kontrol såvel som opfølgningsrevisioner vedrørende overførsel af vederlag (anden opfølgning), interne kontrolstandarder (første opfølgning) og hensigtsmæssigheden af finansielle kredsløb;

10. glæder sig over opfølgningen på Parlamentets tidligere dechargeafgørelser, navnlig om Parlamentets bemærkninger om OLAF's beretning og den administrative undersøgelse af vægtede overførsler af vederlag, hvor alle de beløb, som de pågældende tjenestemænd uretmæssigt havde modtaget, var tilbagebetalt, og glædede sig over, at der var indledt disciplinære procedurer, og at den interne revisors anbefalinger var blevet gennemført eller var ved at blive gennemført;

11. glæder sig også over opfølgningen på forvaltnings- og kontrolsystemer i interne tjenester, hvilket bekræfter, at der var blevet foretaget årlige efterfølgende kontroller på stikprøvebasis i løbet af flere år, herunder 2008, og at opfølgningen på forvaltnings- og kontroltjenester i EØSU/Regionsudvalget fælles tjenester havde vist, at afkoblingen af adskillige tjenester havde bevirket, at forvaltnings- og kontrolsystemerne i begge udvalg var blevet forbedret, hvilket sikrede, at et af udvalgene altid var fuldt ud ansvarlig for en given udgift, hvilket dermed indebar det fulde finansielle og operative ansvar;

12. anmoder om, at Regionsudvalgets medlemmer redegør for deres økonomiske interesser og giver relevante oplysninger om erhvervsaktiviteter, lønnede hverv eller aktiviteter, navnlig eftersom Regionsudvalgets medlemmer er valgt til eller er politisk ansvarlige over for en valgt forsamling;

13. påskønner Regionsudvalget for kvaliteten af dens årlige aktivitetsrapport og glæder sig over, at den indeholder en klar opfølgning på Parlamentets tidligere dechargeafgørelser.

[1] EUT L 71 af 14.3.2008.

[2] EUT C 273 af 13.11.2009, s. 1.

[3] EUT C 269 af 10.11.2009, s. 1.

[4] EUT C 273 af 13.11.2009, s. 122.

[5] EFT L 248 af 16.9.2002, s. 1.

[6] Det europæiske åbenhedsinitiativ.

[7] Korrigeret – 98,1 %: Regionsudvalgets bevillinger på 93 mio. EUR omfatter formålsbestemte indtægter i form af 10,7 mio. EUR i betalinger fra EØSU i 2008, hvilket blev gennemført for at sikre, at Regionsudvalget kunne afholde både EØSU’s og sin egen del af lejeudgifterne i en enkelt betaling. Betalingerne blev gennemført i 2009. Regionsudvalgets bevillinger for 2008 korrigeret for den interinstitutionelle transaktion på 10,7 mio. EUR er 82,4 mio. EUR, og den korrigerede udnyttelsesgrad for Regionsudvalget for 2008 er 98,1 %.

--------------------------------------------------